Sotsiaalkindlustusamet

Sotsiaalkindlustusamet (lühend SKA) on Sotsiaalministeeriumi valitsemisalas tegutsev valitsusasutus, mis tegeleb sotsiaalkaitse ja lastekaitse korraldamisega ning teeb riiklikku järelevalvet. Sotsiaalkindlustusamet osutab jooksvalt teenuseid umbes 700 000 inimesele. Näiteks 2017. aastal maksis sotsiaalkindlustusamet igal kuul 420 000 pensionärile umbes 140 miljonit eurot pensioni, 160 000 perele 16 miljonit eurot peretoetusi ja 17 000 inimesele 15 miljonit eurot vanemahüvitisi. Sotsiaalkindlustusamet on suurima eelarvega Eesti valitsusasutus. Kui Sotsiaalministeeriumi valitsemisala 2023. aasta eelarve moodustab 47% Eesti riigieelarve kulude mahust, siis sotsiaalkindlustusameti eelarve moodustab koguni 52% Sotsiaalministeeriumi valitsemisala eelarvest ehk umbes veerandi Eesti riigi eelarvest. Sotsiaalkindlustusameti tööd juhib peadirektor. Alates 1. juulist 2022 on selles ametis Maret Maripuu. Sotsiaalkindlustusametil on klienditeenindused kõigis Eesti maakondades. Ameti peamised ülesanded on järgmised: riiklike pensionide ja sotsiaalkaitse toetuste ja hüvitiste määramine ja maksmine; alusetult tehtud sotsiaalkaitsekulutuste tagasinõudmine; puude tuvastamine ja raskusastme määramine; riiklike sotsiaalteenuste korraldamine; ohvriabi- ja lepitusteenuse korraldamine; rändega seotud teenuste korraldamine; sotsiaalmaksu maksmine erijuhtudel; riiklike lastekaitseteenuste korraldamine; riigisisese ja rahvusvahelise lapsendamise korraldamine; riikliku järelevalve ja haldusjärelevalve tegemine; sotsiaalteenuste tegevuslubade väljaandmine; osalemine tegevusvaldkonnaga seotud poliitika ning strateegiate, arengukavade ja õigusaktide väljatöötamisel ja rahvusvahelistes projektides; vaiete menetlemine; oma pädevuse piires riigi ja ameti esindamine kohtus. Sotsiaalkindlustusameti makstavateks hüvitisteks on riiklikud pensionid, riiklikud peretoetused, psühholoogilise abi kulude hüvitamine, kuriteoohvri riiklikud hüvitused ja puuetega inimeste sotsiaaltoetused. Lisaks pakutakse kriisiabiteenust, lepitusteenust, pereteraapia teenust, asendushoolduse ja kasuvanemluse teenust, lastekaitse teenust, erihoolekandeteenuseid, sotsiaalse rehabilitatsiooni teenuseid ja puude tuvastamise teenust. Sotsiaalkindlustusamet loodi 1. veebruaril 1993. Alates 1. jaanuarist 2000 on kasutusel sotsiaalkaitse infosüsteem (SKAIS). 14. oktoobril 2019 avati veebipõhine iseteenindusportaal. Esimese teenusena said lapsevanemad seal kasutada taotlusvaba perehüvitiste teenust. Sotsiaalkaitse infosüsteem (lühend SKAIS) on riigi infosüsteemi kuuluv andmekogu, mida peetakse seadustest tulenevate Sotsiaalkindlustusameti avalike ülesannete täitmise eesmärgil, sealhulgas riiklike toetuste, pensionide, hüvitiste ning elatisabi pakkumise, määramise ja maksmise eesmärgil ning ohvriabi, puude raskusastme tuvastamise, abivahendi-, sotsiaalse rehabilitatsiooni ja erihoolekandeteenuse korraldamise eesmärgil. Süsteemi omanik on Sotsiaalkindlustusamet. Infosüsteemi kasutajad on kõik vabariigi pensioniametid, Riiklik pensionkindlustuse register ja Sotsiaalkindlustusamet. "Sotsiaalkindlustusameti põhimäärus". 30. jaanuar 2019. Vaadatud 19. veebruar 2021. "Sotsiaalkindlustusameti arengukava 2017–2020" (PDF). Originaali (PDF) arhiivikoopia seisuga 18.10.2021. Vaadatud 19.02.2021. "2023. aasta riigieelarve materjalid". Vaadatud 4.12.2022. Loora-Elisabet Lomp (22. veebruar 2021). "Sotsiaalkindlustusameti uus juht on valitud". Postimees.ee. "Sotsiaalkindlustusameti klienditeenindused". Originaali arhiivikoopia seisuga 25.01.2021. Vaadatud 21.02.2021. Sotsiaalkindlustusamet (30. märts 2015). "SKA pressiteade: Uus e-teenus ühendab neli erinevat peretoetuse ja hüvitise taotlust". Originaali arhiivikoopia seisuga 26. oktoober 2021. Vaadatud 19. veebruaril 2021. "SOTSIAALKAITSE INFOSÜSTEEM". Vaadatud 19.02.2021. "Sotsiaalkindlustusamet avas esimese proaktiivse avaliku teenuse". 14. oktoober 2019. Originaali arhiivikoopia seisuga 26. jaanuar 2021. Vaadatud 21. veebruaril 2021. Sotsiaalministeerium (4. aprill 2016). "Sotsiaalkindlustusameti peadirektor lahkub juunis ametist".[alaline kõdulink] Sotsiaalkindlustusamet (24. november 2020). "Sotsiaalkindlustusameti juht vahetub". Originaali arhiivikoopia seisuga 17. oktoober 2021. Vaadatud 19. veebruaril 2021. Sotsiaalkindlustusameti peadirektor lahkub ametist, Õhtuleht, 18. märts 2022 "SOTSIAALKINDLUSTUSAMETI INFOSÜSTEEM". Originaali arhiivikoopia seisuga 16.01.2021. Vaadatud 21.02.2021. Sotsiaalkindlustusameti koduleht Sotsiaalkindlustusameti iseteenindusportaal Sotsiaalkindlustusameti teenused eesti.ee lehel Sotsiaalkindlustusameti taskuhääling